Ing sakupengé candhi ana sisa-sisa pondhasi saka sawijining témbok mubeng kang wis kasil didhudhuk manèh minangka kasil pamugaran taun 1990-an. Ana andha mlebu menyang komplèks candhi ing sisih kulon liwat témbok kasebut nanging angèl dipesthèkaké apa pancèn kaya ngono asliné. Yèn didelok saka lemah sakupengé karo dhataran komplèks candhi, katon candhi komplèks Kidal rada menjero watara 1 mèter saka permukaan saiki iki. Apa dhataran candhi minangka permukaan lemah sabeneré amarga bencana alam kayata banjir utawa gunung mbledhos ora bisa dimangertèni tenanan. Dideleng saka umuré, Candhi Kidal minangka candhi paling tuwa ing antarané candhi-candhi periodhe sawisé Jawa Tengah (abad kaping 5-10 M). Perkara iki amarga periodhe Mpu Sindok (abad X M), Airlangga (abad XII M) sadurungé ora ninggalaké candhi, kajaba Candhi Belahan lan Jolotundo kang sabeneré dudu candhi nanging petirtaan. Sabeneré ana candhi kang luwih tuwa ya iku Candhi Kagenengan kang miturut versi Kitab Nagarakertagama dadi papan di-dhramakaké Kèn Arok. Nanging, candhi iki ora tau ditemokaké.